《月牙泉歌》
清代·朱坤

天池巧瘗穷荒界，半出寒泉落天外。千丈万丈不知深，支分定是银河派。

沙山四面如玦环，纤尘未敢侵衣带。尾闾不泻止不盈，海若灵宅疑斯在。

惊涛蓦地冲风起，鲸鱼跋浪沧溟里。气吞云梦压潇湘，咫尺应须论万里。

风和日暖正沦涟，获苇萧萧亦可怜。铁背七星安足问，人间何事要神仙！

弯弯数亩只如弓，此水直与天为通。房星当年水底过，失群天马出清波。

汉家天子不解事，遂令千山战骨多。至今不见古涯洼，我道龙媒此即家。

除却灵池何处觅？茫茫千里尽平沙。

作者简介：（1713—1772）浙江秀水人，字中黄，又字正甫。乾隆三年举人。官浙江萧山教谕，山东博平知县。尝校刻《杨园遗书》。著有《馀暨丛书》、《灵泉笔记》。